《偈颂一百一十七首 其二十七》
宋代·释绍昙

沧溟深，未必深。须弥险，未必险。衲僧家险崖机不可挨，深密心不可察。

拄杖子忍俊不禁，试与探测看。深无半寸，平如镜面。

浩大雷声，全无雨点。只好深云龟六藏，佛眼迷踪寻不见。

寻得见，瑞岩点一杯茶，徐徐向伊道，日暮穷途，家乡尚远。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。